: : Terima kasih Tuan Speaker.
PERTANYAAN-PERTANYAAN MULUT DARIPADA Y.B. TUAN HASNUL BIN BAHARUDDIN (N53 MORIB)
TAJUK : PELAKSANAAN PROGRAM KASIH IBU SMART SELANGOR (KISS)
10. Bertanya kepada Y.A.B. Dato' Menteri Besar:-
Bagaimana penyampaian keputusan lulus atau tidak dari pihak Selcare?
Kelayakan untuk KISS berdasarkan pada kelayakan E Kasih atau BSH melebihi dari kuota yang di beri . Apakah ada penambahan kuota untuk skim KISS dan juga PEDULI SIHAT.
: Terima kasih Tuan Speaker dan terima kasih Yang Berhormat Morib. Soalan Yang Berhormat Morib adalah mengenai Pelaksanaan Program Kasih Ibu Smart Selangor dan juga Peduli Sihat Selangor. Untuk makluman ahli Yang Berhormat, pihak Selcare Management Sdn Bhd selaku pengendali kepada Program Kasih Ibu Smart Selangor (KISS) bertanggungjawab memproses dan
menyediakan kad penerima Program KISS bagi setiap kelulusan nama-nama pemohon yang telah disaring dan dikemukakan oleh Pejabat Khidmat Masyarakat (PKM) kepada pihak Selcare Management Sdn Bhd. Setelah selesai proses mencetak, kad-kad berkenaan akan diberikan kepada pihak PKM untuk diserahkan kepada penerima yang berjaya di DUN masing-masing. Walau bagaimanapun pihak PKM dan pemohon boleh membuat semakan di laman web www.kiss.com.my dibahagian semak status permohonan dan pengaktifan kad. Sebagaimana ahli Yang Berhormat semua sedia maklum, salah satu syarat bagi penerima manfaat Program Kasih Ibu Smart Selangor (KISS) dan Skim Peduli Sihat (SPS) adalah penerima berkenaan perlulah berdaftar di iaitu Sistem eKasih dan dalam sistem Pangkalan Data Kemiskinan Nasional dikategorikan sebagai miskin atau miskin tegar; atau merupakan penerima Bantuan Sara Hidup (BSH). Dan juga sekiranya pembuktian yang gaji atau pendapatan isi rumah RM 2,000 ke bawah. Pada tahun 2020, Kerajaan Negeri Selangor telah bersetuju menambah bilangan penerima manfaat Program Kasih Ibu Smart Selangor (KISS) sebanyak 5,000 orang yang menjadikan jumlah keseluruhan terkini ialah sebanyak 25,000 orang berbanding 20,000 pada tahun 2019 dengan jumlah peruntukan yang terlibat sebanyak RM 62 Juta. Manakala bagi pelaksanaan Skim Peduli Sihat pula, Kerajaan Negeri turut bersetuju untuk menambah baik Skim Peduli Sihat kepada Skim Insurans Peduli Sihat bermula April 2020 di mana Skim Insurans Peduli Sihat ini lebih komprehensif dengan manfaat perlindungan insurans asas kepada pemegang polisi. Penambahbaikan ini meliputi perlindungan asas insurans seperti berikut. Rawatan kesihatan asas seperti yang telah dilaksanakan, (rawatan pesakit luar), Kematian atau hilang upaya kekal disebabkan kemalangan, Khairat kematian, Penyakit kritikal dan Kematian atau hilang upaya kekal akibat penyakit atau musibah. Walaupun Skim Insurans Peduli Sihat ini baru mula diaktifkan pada April 2020, namun pemegang polisi layak menerima manfaat insurans asas bermula Januari 2020 dengan tempoh sah laku polisi sehingga Disember 2021 dan akan diperbaharui sekiranya pemegang polisi masih lagi memenuhi kriteria dan syarat kelayakan yang ditetapkan. Kriteria dan syarat kelayakan yang ditetapkan adalah masih sama seperti skim terdahulu iaitu berpendapatan isi rumah sebanyak RM 2,000.00 dan ke bawah, Mendapat Bantuan Sara Hidup (BSH) atau tersenarai di bawah program eKasih dan Kad aktif dalam tempoh dua (2) tahun. Kerajaan Negeri bersetuju menambah bilangan pemegang polisi daripada 65,000 orang sebelum ini kepada 85,000 pemegang polisi dengan pembahagian seperti berikut. Sebanyak 18,000 polisi diperuntukkan kepada pemohon yang memenuhi kriteria dan syarat kelayakan berasaskan pendapatan terendah daripada senarai pemohon. Kuota ini tidak tertakluk kepada kuota DUN. Kalau Yang Berhormat ingat dahulu semasa penjajaran dilaksanakan ada satu senarai yang mereka yang layak tetapi terkeluar daripada kuota DUN masing-masing. Jadi 18,000 yang paling bawah ini dimasukkan balik di dalam senarai penerima tanpa melihat kepada kuota DUN. Sebanyak 1,000 kad Peduli Sihat ini diperuntukkan kepada ketua kampung tradisi, ketua kampung baru cina, ketua komuniti india, kakitangan Pusat Khidmat
Masyarakat Dewan Undangan Negeri, penyelia Pusat Wanita Berdaya (PWB) dan kakitangan pejabat Ahli Majlis Mesyuarat Kerajaan Negeri yang berpendapatan RM 2,000.00 dan ke bawah. Sebanyak 200 kad diperuntukkan untuk Orang Kurang Upaya (OKU) dan warga emas yang tidak tersenarai daripada kuota DUN dan sebanyak 800 polisi untuk kes-kes terpencil dan sekiranya untuk makluman Yang Berhormat sekalian, DUN Yang Berhormat telah melebihi kuota sekiranya ada kes-kes ini sila bawa ke pengetahuan saya. Kita tidak mahu rugi 800 itu kerana tidak pakai. Sebenarnya saya sudah memberi tahu kepada UPEN untuk buka pada rakyat untuk memohon.